Wiatschoftlich is Japan oans von de wichtigstn Länder wos gibt. Nur de EU und dUSA hama gressars Brutto-Inlands-Produkt. In da Noachkriagszeit hot Japan gscheid wiatschoftlich aafghoit. Jäahlich hot Japan a Zuawochsrotn vo 10% und mehr ghobt, und des iba Joazehnte. Monche sogn, dees is wia ra Wunda gwen, andre moana dees wor, wei de Amis dena ghoifa hom. Oba eigntli hot Japan scho seid da Meiji-Zeit a recht erfoigreiche wiatschoftliche Entwicklung higlegt. Daher woar da Kriag nua so a Untabrechung vom oagntlichn Wiatschoftswochstum, hot oba net so an grossn Effekt ghobt wia vui denkt hom.